[{"text_idx": "#000008", "text": "Mae\u2019r prif ddigwyddiad yng nghalendr amaethyddol Prydain, Sioe Frenhinol Cymru yn cael ei gynnal ar faes y sioe yn Llanelwedd, Llanfair-ym-Muallt o\u2019r 24ain \u2013 27ain Gorffennaf 2023."}, {"text_idx": "#000009", "text": "Yn ei 102il flwyddyn bellach, mae Sioe Frenhinol Cymru yn denu cannoedd o filoedd o ymwelwyr i galon Canolbarth Cymru i ddod at ei gilydd i ddathlu goreuon oll amaethyddiaeth Cymru a Phrydain. Mae\u2019r Sioe yn ddigwyddiad pedwar diwrnod llawn mynd o gystadlaethau cyffrous, da byw, coedwigaeth, crefftau, chwaraeon cefn gwlad, siopa, bwyd a diod, rhaglen 12 awr o adloniant di-dor, atyniadau, arddangosfeydd a llawer mwy."}, {"text_idx": "#000010", "text": "Fel arfer, mae atodlen lawn dop o ddosbarthiadau da byw a gwobrau arbennig ar gyfer amrywiaeth eang o gystadlaethau amaethyddol a gwledig, sy\u2019n denu ceisiadau o bell ac agos. Ychwanegiad newydd at yr adran geffylau fydd dosbarthiadau Rhan-Fri\u0302d dan Farchog, sy\u2019n cynnig cyfle i arddangoswyr i ddangos ceffylau heb fod yn rhai pedigri. Bydd Sioe Frenhinol Cymru eleni yn cynnal sioeau cenedlaethol y Gymdeithas Gwartheg Blonde Prydeinig a Chymdeithas y Defaid Kerry Hill hefyd. Mae Adran Wyau newydd wedi\u2019i chyflwyno eleni hefyd, yn cynnwys cystadlaethau coginio a chrefftau i blant ac i oedolion. Bydd byrddau arddangos addysgol o wahanol fridiau Dofednod ac ardal weithgaredd i blant a\u0302 lle amlwg fel rhan o\u2019r adran newydd yma."}, {"text_idx": "#000011", "text": "Ynghyd a\u0302\u2019r da byw ardderchog, mae Sioe Frenhinol Cymru yn darparu rhywbeth i ddiddori pawb diolch i\u2019w hamrywiaeth eang o weithgareddau ac atyniadau. Yn newydd ar gyfer 2023, bydd yr artist ceffylau arbennig, Santi\u0301 Serra yn un o atyniadau mawr y Prif Gylch. Yn cael ei glodfori fel y \u2018Sibrydwr Ceffylau Sbaenaidd\u2019, bydd Santi\u0301\u2019n perfformio\u2019i act coreograffi mesmereiddiol gyda\u2019i geffylau Arabaidd bob diwrnod o\u2019r sioe. Dressage naturiol yw\u2019r arddangosfa, yn dal prydferthwch symudiad y ceffyl, a\u2019r cytgord rhwng anifail a dyn."}, {"text_idx": "#000012", "text": "Peidied neb a\u0302 methu Ti\u0302m FMX Bolddog. Fel prif di\u0302m arddangos beiciau modur y Deyrnas Unedig, mae Bolddog Lings yn seilio eu sioe o gwmpas system lanio symudol fwyaf a mwyaf soffistigedig y byd. Yn cymryd y brif ran yn yr arddangosfa mae reidwyr motocros dull rhydd o\u2019r radd uchaf, yn cynnwys y triciau gwefreiddiol diweddaraf sydd ond i\u2019w gweld ar y teledu fel arfer."}, {"text_idx": "#000016", "text": "Bydd y Neuadd Fwyd yn ferw o weithgaredd coginio unwaith eto, yn arddangos y cynnyrch gorau un sydd gan Gymru i\u2019w gynnig. Bydd amrywiaeth eang o gwmni\u0308au\u2019n cymryd rhan yn arddangosfa fwyd y Sioe Frenhinol, gan greu microcosm gwirioneddol o ddiwydiant bwyd a diod Cymru o ddanteithion sawrus i dri\u0302ts melys."}, {"text_idx": "#000018", "text": "I godi hyd yn oed mwy o flys bwyd arnoch, bydd y bwyty \u2018Pori / Graze\u2019 dros dro newydd sbon ar agor yn ystod y Sioe, wedi\u2019i leoli wrth ymyl y prif gylch ochr yn ochr a\u0302 Chanolfan yr Aelodau."}]